नेपालमा पहिलोपटक काठमाडौं विश्वविद्यालय (केयू)ले सन् १९९३ मा यो विषयको अध्यापन शुरू गरेको थियो । नेपालका व्यावसायिक तथा औद्योगिक प्रतिष्ठानहरूमा खट्किएको कुशल व्यवस्थापकको अभाव पूरा गर्ने उपयुक्त विकल्पका रूपमा एमबीए कोर्सको विकास गरिएको छ । अन्य सङ्काय तथा व्यवस्थापन सङ्कायभित्रै पनि अन्य विषयको तुलनामा स्नातकोत्तर तहमा एमबीए अधिकांश विद्यार्थीको रोजाइमा पर्दै आएको छ । विद्यार्थीको आकर्षण र बजारको माग बढ्दै जाँदा नेपालका मात्र नभई विदेशी विश्वविद्यालयको सम्बन्धनमा पनि कलेजहरूले एमबीए कार्यक्रम सञ्चालन गर्न थालेका छन् । मागको तुलनामा एमबीए कलेजहरू कम भएको गुनासो पनि आइरहेको छ । तर, एमबीए जनशक्तिको बजार माग अनुपातमा कलेजको अहिलेको उत्पादन पर्याप्त भएको सम्बन्धित क्षेत्रका सञ्चालकहरू बताउँछन् ।
